2018 m. rugpjūčio 16 d. pareikštas ieškinys byloje Neda Industrial Group / Taryba
(Byla T-490/18)
Proceso kalba: anglų
Šalys
Ieškovė: Neda Industrial Group (Teheranas, Iranas), atstovaujama advokato L. Vidal
Atsakovė: Europos Sąjungos Taryba
Reikalavimai
Ieškovė Bendrojo Teismo prašo:
panaikinti 2018 m. birželio 6 d. Europos Sąjungos Tarybos sprendimą palikti galioti sankcijas ieškovei ir
priteisti iš Tarybos bylinėjimosi išlaidas.
Ieškinio pagrindai ir pagrindiniai argumentai
Šiame ieškinyje prašoma panaikinti 2018 m. birželio 6 d. Europos Sąjungos Tarybos sprendimą palikti ieškovę asmenų ir subjektų, nurodytų Sprendimo 2010/413/BUSP1 II priede ir Reglamento Nr. 267/2012 IX priede2, sąraše.
Grįsdama ieškinį ieškovė remiasi trimis pagrindais.
Pirmasis ieškinio pagrindas grindžiamas tuo, kad ginčijamas sprendimas yra neteisėtas dėl teisės klaidos.
Šiuo aspektu ieškovė teigia, kad Taryba neįrodė, jog ieškovė sąmoningai remia Irano su branduolinių ginklų platinimo rizika susijusią veiklą, o tai, kaip teigiama, buvo ieškovės įtraukimo į Reglamento Nr. 267/2012 IX priedo sąrašą teisinis pagrindas.
Ieškovė taip pat tvirtina, jog tai, kad Taryba nepateikė ieškovei jokių pagrindžiamųjų įrodymų, yra veiksmingos teisminės gynybos principo pažeidimas.
Antrasis ieškinio pagrindas grindžiamas tuo, kad ginčijamas sprendimas yra neteisėtas dėl faktinės klaidos.
Šiuo aspektu ieškovė teigia, kad atsižvelgiant į jos vykdomą veiklą ir teikiamas paslaugas ji nesusijusi su ūkio subjektais, kuriems skirtos sankcijos, ar kokia nors kita branduoline veikla.
Trečiasis ieškinio pagrindas grindžiamas tuo, kad ginčijamas sprendimas yra neteisėtas, nes pažeidžia bendrąjį proporcingumo principą.
Šiuo aspektu ieškovė teigia, kad jos įtraukimas į ūkio subjektų, kuriems taikomos ribojamosios priemonės, sąrašą ir atsisakymas išbraukti ją iš to sąrašo nėra tinkami ar būtini siekiant Reglamento Nr. 267/2012 tikslų ir padarė ieškovei neproporcingos žalos.
____________
1 2010 m. liepos 26 d. Tarybos sprendimas 2010/413/BUSP dėl ribojamųjų priemonių Iranui, kuriuo panaikinama Bendroji pozicija 2007/140/BUSP (OL L 195, 2010 7 27, p. 39).
2 2012 m. kovo 23 d. Tarybos reglamentas (ES) Nr. 267/2012 dėl ribojamųjų priemonių Iranui, kuriuo panaikinamas Reglamentas (ES) Nr. 961/2010 (OL L 88, 2012 3 24, p. 1).